งานกาชาดวันที่ 4 ที่สวนลุมพินี บรรยากาศสุดคึกคัก ประชาชนจากทั่วสารทิศหลั่งไหลเที่ยวงานตลอดทั้งวัน
บรรยากาศการจัดงานกาชาด ประจำปี 2565 ที่บริเวณสวนลุมพินี กรุงเทพมหานคร จัดต่อเนื่องเป็นวันที่ 4 ตลอดทั้งวันเป็นไปอย่างคึกคัก ประชาชนจากทั่วสารทิศให้ความสนใจเข้าเที่ยวชมงานตลอดทั้งวัน โดยเฉพาะช่วงเย็นไปจนถึงค่ำที่ผู้คนจะหนาแน่น เนื่องจากเป็นวันช่วงหยุดยาวที่กิจกรรมทุกบูธเต็มไปด้วยผู้คนที่ออกมาเที่ยวจับจ่ายกระตุ้นเศรษฐกิจ ไม่ว่าจะเป็นการสอยดาวเสี่ยงโชคชิงรางวัล ที่มีหลายบูธให้เลือกเสี่ยงโชคลุ้นของรางวัลต่างๆ มากมาย การจำหน่ายสลากกาชาดชิงรางวัลใหญ่ โซนสวนสนุก พร้อมชมการแสดงแสงสีเสียงจากศิลปิน นักแสดง การแสดงศิลปะวัฒนธรรม ณ เวทีกลาง การตรวจดวงชะตาพยากรณ์ การบริจาคโลหิต ช้อปสินค้าจากร้านค้าโครงการส่วนพระองค์ หน่วยงานภาครัฐ และเอกชนกว่า 300 ร้าน รวมทั้งร้านอาหารอร่อยจากร้านเด็ดร้านดังของดี 50 เขตกรุงเทพมหานคร สำหรับบูธกิจกรรมของกองทัพเรือปีนี้ จัดกิจกรรมตักผลไม้ลุ้นรางวัล การจำหน่ายผลผลิตจากกรมสวัสดิการทหารเรือ เช่น ไข่ไก่ราคาถูก ปลาเค็ม และปุ๋ย โดยนาวาเอก ชำนาญ บุษมาลี รองผู้อำนวยการกองนิวเคลียร์ชีวะเคมี กรมวิทยาศาสตร์ทหารเรือ กล่าวว่า ได้จัดกิจกรรมสอดรับกับแนวพระราชดำริของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ส่งเสริมชาวเขาปลูกผลไม้เมืองหนาวนำโชคมาสู่พสกนิกรไทย จึงได้จัดกิจกรรมตักผลไม้ลุ้นรางวัลโทรทัศน์ ตู้เย็น มอเตอร์ไซค์ และเครื่องอุปโภคบริโภค จึงอยากเชิญชวนให้ประชาชนมาเที่ยวชมงาน เพื่อนำรายได้บำรุงสภากาชาดไทยขณะที่สภากาชาดลาวมาร่วมออกร้านในกาชาดเป็นครั้งแรก ได้คัดของดีของเด่นจาก สปป.ลาว มาจำหน่าย เช่น ผ้าไหม ไม้แกะสลักมงคล และผลิตภัณฑ์อาหารลาว ที่ได้รับผลตอบรับเป็นอย่างดี โดยนางสาวขันทอง คำวิไลทอง ตัวแทนจากองค์การกาแดงแห่งชาติลาว กล่าวขอบคุณสภากาชาดไทยที่เปิดโอกาสให้ได้ร่วมออกบูธ พร้อมชวนคนไทยและคนลาวในกรุงเทพฯ มาเที่ยวงาน ซึ่งรายได้ส่วนหนึ่งจะนำไปช่วยเหลือสังคมสำหรับช่วงวันหยุดยาวนี้หากใครยังไม่มีแผนไปเที่ยวที่ไหน แนะนำชวนกันไปเที่ยวเดินงานกาชาด ตั้งแต่เวลา 11.00 น.– 22.00 น. จัดจนถึงวันที่ 18 ธันวาคมนี้ ที่สวนลุมพินี เดินทางสะดวกทั้งรถไฟฟ้า BTS และ MRT พร้อมเชิญชวนให้นำถุงผ้ามาจากที่บ้านเพื่อช่วยกันรณรงค์ลดใช้ถุงพลาสติก